**Risto Harju** (17. heinäkuuta 1929 Oulu – 10. lokakuuta 2015 Oulu) oli suomalainen arkkitehti. Hän perusti 1966 Arkkitehtitoimisto Risto Harjun, josta tuli 1970-luvulla Pohjois-Suomen suurin arkkitehtitoimisto. Se toimi hänen johdollaan 1990-luvulle saakka, ja sen suunnittelemia kohteita on runsaat tuhat, joista suurin osa on Oulussa.

Toimistossa suunniteltiin varsinkin varhemmin asuintaloja. Harjun perheen vuonna 1971 valmistunut lomamaja Hailuodossa on saanut erityistä, kansainvälistä mainetta. Näiden ohella toimisto suunnitteli monia merkittäviä julkisia rakennuksia, joista tunnetuimpia ovat Raksilan uimahalli, Ouluhalli ja Tuirankartano (nyk. Tuiran hyvinvointikeskus). Suojellusta Nallikarin rantapaviljongista on tullut 1970- ja 1980-lukujen rantakulttuurin ja merellisen Oulun symboli. Oulun ulkopuolella merkittävin kohde on Kuopio-halli.

Harju kouluttautui alun perin liikuntaneuvojaksi ja työskenteli Haapaveden yhteiskoulussa liikunnan- ja piirustuksenopettajana vuoteen 1959. Loukkaantuminen sai hänet siirtymään arkkitehtiopintojen pariin, ja hän valmistui 1965 arkkitehdiksi Oulun yliopistosta.

Harjun toimiston työt ovat vaikuttaneet voimakkaasti oululaiseen katukuvaan ja luoneet laadukasta, modernia asumisen standardia Ouluun. Nallikarin rantapaviljonki ja useat asuinkohteet on arvioitu maakunnallisesti arvokkaaksi osaksi Oulun rakennettua kulttuuriympäristöä.

Harjun toimisto
---------------

Harjun taiteellisella johdolla suunniteltiin hyvinkin erilaisia toimeksiantoja: asuntoja, virastoja, toimitiloja, urheiluhalleja, kouluja, kirjastoja, vanhainkoteja ja päiväkoteja sekä kioski- ja ravintolatiloja. Lisäksi toimisto suunnitteli tilamuutoksia, saneerauksia ja sisustuksia. Toimistossa tehtiin myös jonkin verran asemakaavasuunnittelua. Esimerkiksi Knuutilanrannan suunnittelusta tuli arkkitehtuurikilpailun voitto. Joitakin teollisuusprojektejakin tehtiin, kuten Alvar Aallon suunnitteleman Toppilan sellutehtaan laajennus.

As Oy Haulitien rivitalot Oulun Kaukovainiolla. Taloyhtiö koostuu viidestä rivitalosta, joilla on kullakin oma sisäänkäyntinsä yhteiseltä autokatosalueelta.
Jo opiskeluaikanaan, vuonna 1963, Harju perusti arkkitehtitoimiston yhdessä opiskelutoveriensa Kari Karjalaisen ja Reijo Salon kanssa. 1960-luvulla Karjalainen oli Harjun tärkein työpari. Karjalaisen kanssa syntyi useita edistyksellisiä ja omaleimaisia asuinrakennuksia, kuten pientalotyyppi HK, Haulitien rivitalot ja Itäkangastien ja Kaarretien kerrostalot, sekä Oulaisten kaupunginkirjasto. Haulitien kohteen toimisto sai arkkitehtuurikilpailuvoiton perusteella ehdotuksella "*Meit oli poikia raitilla viis*". Oulun ulkopuolella osallistuttiin esimerkiksi Valkeakosken hallinto- ja kulttuurikeskuksen suunnittelukilpailuun, sijoittuen kolmanneksi.

1970-luvulla Arkkitehtuuritoimisto Risto Harju Ky:ssä työskenteli enimmillään yli 20 henkilöä. Näin sillä oli resursseja isoihin, Linnanmaan ylioppilaskylän kaltaisiin hankkeisiin, jotka tuohon aikaan piirrettiin käsin ja vaativat siksi paljon työvoimaa.

Harjun toimistolla oli merkittävä rooli nuorten arkkitehtien käytännön kouluttajana. Monet tunnetut pohjoissuomalaiset arkkitehdit työskentelivät uransa alussa Harjun toimistossa. Lahjakkaimmat harjoittelijat saivat myös vastuuta. Esimerkiksi sittemmin kuuluisuuteen noussut Heikki Taskinen sai toimia vastuuarkkitehtina Oulun Puhelimen toimitalon suunnittelussa ja Raksilan uimahalli -projektin alkuvaiheessa. Muista harjoittelijoista mainittakoon arkkitehti Juha Paldanius ja arkkitehti Pekka Lukkaroinen. Käytännön ohjaustyön lisäksi Harju teki myös varsinaista opetustyötä Oulun yliopiston Arkkitehtiosaston talonrakennusopin ja arkkitehtuurin assistenttina lähes kymmenen vuoden ajan.

Vuonna 1984 toimiston nimi muuttui Arkkitehtitoimisto Harju & Co:ksi. Pääosakkaiksi mainitaan Risto Harjun lisäksi hänen poikansa, arkkitehti Pekka Harju ja arkkitehti Jouko Ala-Antti. Pääarkkitehti Harjun toiminta jatkui aktiivisena 1990-luvulle saakka. Toimiston viimeiset projektit valmistuivat 2000-luvun puolella. Ne olivat yhtä monipuolisia kuin toimiston alkutaipaleella: Värttöön suunniteltiin ala-aste ja päiväkoti, Talvikankaalle kaupunkipientaloja, Myllyojan terveysasemaa laajennettiin ja Hankkijan tiilifunkkisrakennus saneerattiin Oulun kaupunginarkistoa varten. Useissa toimiston myöhäistöissä, kuten Kuopio-hallissa sekä Pyhännän ja Vieremän kunnankirjastoissa, vastuuarkkitehtina toimi Pekka Harju. Toimiston liiketoiminta lakkasi lopullisesti Harjun kuolinvuonna 2015. 

Harju tunnettiin hyvänä liike- ja seuramiehenä. Hän vieraili mielellään suunnittelemissaan kohteissa, kuten taloyhtiöiden juhlissa.

Tyyli
-----

Tuiran kerrostalotyypin pääjulkisivu.
Risto Harjulla oli Oulussa muotiarkkitehdin asema 1960- ja 1970-luvuilla. Hänen toimistonsa tyylin katsotaan olevan linjakasta ja edustavan ajan modernia henkeä. Erityisen arvostettuja kohteita ovat ajan ikoneina pidetyt Nallikarin rantapaviljonki ja pientalot. Tuiraan suunniteltuja kerrostaloja pidetään malliesimerkkinä 1960-luvun kokeilevasta asuinrakentamisesta.

Harjun toimiston 1960-luvun lopun ja 1970-luvun alun asuntosuunnittelu edustaa pääpiirteiltään Bauhaus-vaikutteista funktionalismia. Monissa myöhemmissä 1970-luvun rakennuksissa, kuten Linnanmaan ylioppilaskylässä, on strukturalismin ja rationalismin piirteitä.

Raksilan uimahalli on nostettu esimerkiksi ns. miesiläisestä konstruktivismista, joka on saanut vaikutteita arkkitehti Ludwig Mies van der Rohen ajatuksista koskien kollektiivista, modulaarista ja avointa tilasuunnittelua. Avoimen tilasuunnittelun idea kulminoituu arkkitehtonisessa näkymässä, joka avautuu hallin yläkahvilan eli alkuperäisen sisääntuloaulan ikkunoista: kaikki allastilat voi nähdä yhdellä silmäyksellä. Vaikuttava näkymä on omiaan luomaan urheilujuhlan tuntua ja on syöpynyt pysyvästi monien hallin käyttäjien mieliin rakennuksen 50-vuotisen historian aikana.

Harjun toimisto tunnetaankin parhaiten tyylipuhtaan modernistisista töistään. Tyyliä luonnehtii ajalle ominaisen uuden rakennustekniikan hyödyntäminen, urbaanisuus, järkiperäisyys, järjestelmällisyys, modulaarisuus, geometrisuus, vähäeleisyys, sekä perusmateriaalien ja rakenteiden korostus. Ikkuna-aukotuksen suunnittelu ja luonnonvalon käyttö on erityisen hienostunutta.

Kaiken kaikkiaan Harjun toimisto sovelsi melko monipuolista modernistista tyylipalettia, joka pohjautuu 1960-luvun suunnitteluihanteisiin. Funktionalismin, konstruktivismin ja minimalismin lisäksi aikakauden estetiikkaan kuului erottamattomasti japanismi, jonka vaikutus näkyy selvimmin Harjun toimiston pientaloissa ja Nallikarin rantapaviljongissa. Japanistista on tuon ajan rakennusten pienimittakaavaisuus, keveys, hienovarainen suhde maisemaan, väliseinien muunneltavuus ja etenkin puurakenteiden näkyvyys.

Alun perin Nallikarin rantapaviljonki suunniteltiin leirintäalueen kahvila- ja ravintolarakennukseksi, jossa oli myös yleiset suihku- ja pukuhuonetilat. Kohde on suunniteltu ja sijoitettu siten, että rakennusmassa peittää mahdollisimman vähän rantamaisemaa. Pilari-palkkirakenne mahdollistaa sen, että seinät ovat pääosin lasia ja ravintolasta on esteetön näkymä rannalle ja merelle, samoin kuin rakennusta ympäröiviltä katetuilta kuisteilta. Puumateriaalin käyttö on näkyvää niin kantavissa rakenteissa kuin seinäverhouksessa ja sisustuksessa. Kaiken kaikkiaan rakennus on elegantti ja sopii harvinaisen hyvin ympäristöönsä.

Tuirankartanon massoittelu ja materiaalinkäyttö on monimuotoista.
1960-luvun lopun ja 1970-luvun rakennuksissa on usein ajalle ominainen väriohjelma, joka on saanut vaikutteita konstruktivistisen kuvataiteen ja De Stijl -ryhmän värinkäytöstä. Väriohjelma perustuu yhden tai useamman sinisen, vihreän, keltaisen, ruskean tai punaisen tehostevärin käytölle julkisivussa, parvekkeissa, pihan kalusteissa sekä sisustuksessa. Onnistuneena esimerkkinä toimiston rohkeasta mutta kuitenkin hienostuneesta värienkäytöstä pidetään Kaukovainion kerrostaloja ja As. Oy Hiirosharjua, jonka julkisivu ja pihapiiri on saneerattu alkuperäisen värisuunnitelman arvot huomioiden. Saman tyyppistä väriohjelmaa on käytetty myös Koskenniskan ja Valurin kerrostaloissa. Hieno, ennallistettu esimerkki Harjun värinkäytöstä sisätiloissa on Nallikarin rantapaviljonki, jonka puurakenteet on käsitelty alkuperäisen värisuunnitelman mukaisilla kirkkaanpunaisen, tummansinisen ja valkoisen sävyillä.

Vaikka Harjun toimiston tyyli oli eetokseltaan 1960-lukulaista, reagoitiin toimistossa myös arkkitehtuurin tyylivirtauksiin. 1980-luvun mittaan toimiston töissä on havaittavissa ns. Oulun koulun vaikutteita: monimuotoistumista ja rationalismin pehmenemistä. Toimiston värikylläinen modernismi sai leikkisiäkin sävyjä Johteenpookissa, Oulun purjehdusseuran ja Oulun merenkävijäin telakkasäätiön vapaa-ajankeskuksessa. Purjehdushenkisen rakennuksen pystylaudoitetut seinät ovat siniset, katto valkoinen ja merimerkki pookia muistuttavassa tornissa on vinoon asetettuja ikkunoita. Hietasaareen suunniteltu kohde on valittu Oulun koulun arvokohteiden joukkoon. Julkisen rakentamisen puolella Harjun toimiston myöhäiskausi huipentui Tuirankartanon tiiliarkkitehtuurissa.

Harjun toimiston tyylissä on nähty myös kritiikin aihetta. Toimiston suosimat edistykselliset rakenneratkaisut eivät olleet käytännössä koeteltuja ja osaa niistä on jouduttu sittemmin korjaamaan. Myöskin dialogi kohdetta ympäröivän, vanhemman rakennuskannan kanssa jäi toisinaan vähäiseksi. Lisäksi joidenkin kohteiden askeettista, teollista ulkonäköä on pidetty turhan ankarana ja kantikkaana "neuvostoarkkitehtuurina". Näissä kohteissa arkkitehtuurin hienoudet, kuten toimiva pohjaratkaisu ja tilojen avautuminen ympäröivään maisemaan, paljastuu vasta kun astuu sisään rakennukseen.

Urheiluareenojen suunnittelu
----------------------------

Ouluhallin muotokieli on veistoksellista ja avaruudellista.
Nallikarin rantapaviljongin lisäksi Harjun toimisto suunnitteli Ouluun monia oman aikansa merkittäviä julkisia rakennuksia, kuten Rata-aukion Poliisi- ja oikeustalon arkkitehtuurikilpailuvoiton tuloksena. Suurelle yleisölle tutuimpia kohteita ovat kuitenkin suuret urheilu-  ja tapahtuma-areenat: Raksilan uimahalli, Oulu- ja Kuopio-halli. Harjulla oli erityistä paloa urheilurakennusten suunnitteluun, koska hän oli taustaltaan urheilija, liikuntaneuvoja ja uimaseura-aktiivi. Hän teki arkkitehdin diplomityönsä Raksilan liikuntapuistosta, jonne Raksilan uimahalli ja Ouluhalli sittemmin valmistuivat  toistensa naapuriin.

Oulun uimahalli eli Raksilan uimahalli oli valmistuessaan yksi Suomen nykyaikaisimmista uimahalleista. Se esiteltiin Arkkitehti-lehdessä 8/1975. Ensimmäisenä 50 metrin hallina siitä tuli esikuva esimerkiksi Espoonlahden uimahallin suunnittelulle. Raksilan uimahalli on ollut pitkään Oulun suosituin urheilupaikka jopa 620 000 vuotuisella kävijällään, mikä teki siitä Suomen toiseksi vilkkaimman uimahallin Helsingin Mäkelänrinteen jälkeen.

Ouluhalli oli toimiston teknisesti innovatiivisimpia hankkeita. Sen kalotinmallinen kupoli toteutettiin liimapuisilla kaarilla. Jotta kupolirakenne olisi sekä kestävä että joustava, kaarten kertopuupalkkeihin kehitettiin betoniliitos insinööri Pekka Seppälän diplomityönä. Rakennuksen futuristinen muoto sai viimeisen silauksensa hienostuneista materiaalivalinnoista. Julkisivuverhouksessa käytettiin sileäksi hiekkapuhallettua betonia ja ikkunoissa, ovissa ja koristepaneeleissa luonnonväristä alumiinia. Rakennuksen ulospäin työntyvät anturat saivat betonibrutalistisen ilmeen. Rakennusta pidetään onnistuneena esimerkkinä puuhallista, joka on valtavasta koostaan huolimatta siro ja ympäristöönsä sopiva.

Alun perin Ouluhalli suunniteltiin urheilukäyttöön mutta sen poikkeuksellinen koko teki siitä pian Pohjois-Suomen merkittävimmän suurtapahtuma-areenan. Rakennuksesta on tullut myös yksi Oulun tunnetuimmista maamerkeistä.

Kuopio-hallista tuli Ouluhalliakin suurempi rakennus. Vaikka Kuopio-halli häviää Ouluhallille korkeudessa (20,5 m versus 24 m), käyttöpinta-alaltaan se on isompi (14 000 m² versus 12 000 m²). Rakennuksen veistoksellinen muoto toteutettiin teräksisillä avaruusristikoilla, jotka on perustettu teräsbetonisten paaluanturoiden, esijännitettyjen palkkien ja tuulipilarien varaan.

Asuntosuunnittelu
-----------------

Harjun toimisto suunnitteli monipuolisesti asuin- ja majoituskohteita, kuten Hotelli Kajanuksen Kajaaniin ja Pohjois-Suomen Teollisuusopiston Hietasaaren kampuksen majoitusratkaisuineen. Linnanmaan ylioppilaskylään suunniteltiin opiskelijabokseja ja perheasuntoja. Lintulaan suunniteltiin invalidiliitolle vaikeavammaisten palveluasumisen yksikkö. Keskustaan ja Tuiraan valmistui isoja vanhusten palveluasumisen yksiköitä. Useat asuinkohteet ovat nousseet maakunnallisiksi arvokohteiksi. Näihin lukeutuu Kaukovainion itäpuolelle suunniteltu kolmen kerrostalotyypin kokonaisuus, joka esiteltiin Arkkitehti-lehdessä 3/1972. Uniikkeja pientaloja on useita Pyykösjärven Uistintien ympäristössä ja Lehtorannassa.

Niin kutsuttu Sininen talo oli Kaukovainion kerrostalojen lippulaivakohde. Konstruktivistinen muotokieli on geometrista ja värikästä.
Useimmat arvostetuimmista asuinkohteista on suunniteltu ennen joulukuun 1973 öljykriisiä. Tuolloin Suomessa oli nousukausi ja asuntosuunnittelun henki oli kokeileva. Erityisesti betoniin ja betonielementteihin liitettiin utopistisiakin toiveita. Tähän aikaan Harjun toimisto suunnitteli useita betonipilari-palkki-rakenteisia asuntoja, kuten Liisanmäen rinnetalon, Suvela-Ylikartanon paritalon ja Tuiran kerrostalot, joita esiteltiin Suomi rakentaa -messuilla vuonna 1970. Arkkitehtoniset kokeilut johtivat osaltaan siihen, että Haulitien rivitalojen urakoitsija ajautui konkurssiin.

Kokeilut teräsbetonirakenteilla loppuivat varsinkin kerrostalosuunnittelussa lyhyeen, sillä paikallaan valettuja, ns. kirjahyllyrakenteisia betonielementtitaloja oli halvempi ja helpompi rakentaa. Samaan aikaan arkkitehdin toimintavapaus heikkeni nopeasti, koska sekä Oulun kaupunki, rakennusyhtiöt että valtion Arava-ohjaus edellyttivät  tehokasta ja standardoitua asuntotuotantoa, jossa piti käyttää edullisia, teollisesti sarjavalmistettuja osia. Tässä suhteessa Linnanmaan ylioppilaskylä oli erityisen haastava hanke. Vaikka sääntely ja hintapaineet pakottivat jo käytännössä kaikkein teollisimpaan betonielementtirakentamiseen, piti rakennusten suunnittelussa lisäksi noudattaa teollisuusaluemaista estetiikkaa. Tyylin tuli olla samankaltainen kuin Kari Virran arkkitehtitoimiston suunnittelemassa Oulun yliopistossa. Omaa laadunhallintaa hankkeeseen toi kuitenkin se, että Harju hoiti töiden hankinnat ja suunnittelusopimukset itse.

Ulkoisista rajoitteista huolimatta pääarkkitehti Harjun julkilausuttu tavoite oli tinkimätön: pohjoissuomalaisen asumisen laatua piti parantaa modernin arkkitehtuurin keinoin. Myös 1970-luvun lopun kohteissa oli joitakin innovaatioita. Linnanmaan ylioppilaskylää varten kehitettiin yhdessä insinööritoimiston kanssa puuelementti. Jotta 50 vuoden tekninen käyttöikä olisi mahdollinen, elementti verhottiin polttomaalatulla alumiinipellillä. Juuri voimakkaanväriset puu-peltielementit antavat oppilaskylälle sille ominaisen ilmeen. Uusinta uutta oli myös se, että pihojen suunnittelussa pyrittiin luomaan suotuisia pienilmastoja.

Kirjahyllyrunko mahdollisti sekin hyvin erilaisia tila- ja julkisivuratkaisuja. Esimerkiksi Menninkäisentien eteläpuolen kerrostaloissa rakennusten runkosyvyys vaihtelee kymmenen ja viidentoista metrin välillä, mikä antaa yhdessä parveketornien kanssa polveilevan ilmeen tiilirakennuksille. Lisäksi kirjahyllyrunkoa on muunneltu, jotta päätyihin on saatu suuret ikkunat ja parvekkeet. Kerrostalot kuuluvat Puolivälinkankaan keskustan savitiilirakennusten kokonaisuuteen, jonka tunnetuin osa on akateemikko Juha Leiviskän suunnittelema Pyhän Tuomaan kirkko.

Betonirakentamisen ohella Harjun toimistoa kiinnostivat lasin mahdollisuudet. Kokeilut lasin parissa huipentuivat Harjun omassa, Pyykösjärvelle valmistuneessa pientalossa. Kaikki rakennuksen ulkoseinät on tehty lämpölasielementeistä lukuun ottamatta ajotien puoleista, vaakalaudoitettua julkisivua. Pohjois-Suomessa lasitalot olivat vielä 1960-1970-luvuilla harvinaisia.

Pientalotyyppi HK:ssa on sisäänkäynti talon päädystä. Autotalli ja naapuritalon muodostama muuri rajaavat pihaa.
Harjun toimisto käytti usein lämpölasielementtejä ja isoja ikkunoita mutta tyypillistä oli, että niitä yhdisteltiin muiden verhousmateriaalien kanssa, joita olivat betoni- ja puuelementti sekä pelti-, paneeli- ja tiiliverhous. Myös kerrostaloasunnoissa oli usein lattiasta kattoon ulottuva ikkuna mutta se sijoitettiin yleensä näkymättömiin ulkopuolisilta eli parvekkeen kohdalle asuntojen kodikkuuden säilyttämiseksi. Näyttävin esimerkki tästä on Tuiran kerrostalotyyppi, jossa isojen läpitalonasuntojen molemmin puolin on parveke ja koko parvekkeen levyinen lasiseinä.

Pilari-palkkirakenteisissa taloissa asuntojen pohjaratkaisut olivat tyypillisesti avoimia ja muunneltavia, koska kantavia väliseiniä ei ollut. Pientalo Harjussa oli liukuovia ja osa väliseinistä oli lasia. Myös Kaukovainion ja Koskenniskan kirjahyllyrakenteisten kerrostalojen huoneistoissa on avoimen tilan tuntua, sillä pohjaratkaisuissa eri tilojen rajoja on häivytetty. Esimerkiksi Koskenniskan kerrostalotyypin neliössä asunnon keskellä on moduuli, joka sisältää vessan, kylpyhuoneen, saunan ja komeroita. Moduulia ympäri kiertämällä siirtyy liukuvasti tilasta toiseen: aulasta makuuhuonekäytävälle, sieltä keittiöön ja ruokailutilaan ja sieltä taasen olohuoneeseen ja takaisin aulaan.

Harjun toimiston asuntojen tilaratkaisut ja varustus olivat ajan hermolla. Niissä oli 1960-luvulla muotoutuneen, nykyaikaisen asumisstandardin mukaiset mukavuudet, kuten sisävessa, kylpyhuone ja parveke. Kerrostalosuunnittelussa ihanteena oli valoisa ja tilava läpitalon asunto, jonka keskellä piti olla Harjun opettajan, Otto Iivari Meurmanin sanoin "turhaa tilaa", jotta asunto olisi joustavasti kalustettava. Vuonna 1971 suunnitelluissa Kaukovainion kerrostaloissa oli isoissa asunnoissa sauna tai varaus saunalle ja lippulaivakohteissa amerikkalaisen muodin mukainen uima-allas. Suomen ensimmäiset kerrostalohuoneistojen saunat olivat valmistuneet pari vuotta aiemmin, vuonna 1969 Espoon Olariin.

Edustavia esimerkkejä Harjun toimiston aluesuunnittelusta ovat Kaukovainion itäpuolen kerrostalot ja Pyykösjärven pientalotyyppialue. Molemmissa projekteissa Harjun yhteistyökumppani oli opiskelutoveri yliopistosta, Oulun kaupungin asemakaava-arkkitehti Anna-Maria Kantola. Alueiden suunnittelussa sovelletut mallit ovat kuitenkin päinvastaiset. Kaukovainiolle suunniteltiin Harjun ja Kantolan opettajan, professori Meurmanin, *asemakaavaoppia* mukailevaa metsälähiöasumista. Talojen sijoittelu korttelipihojen ympärille oli väljää ja tarkoitus oli, että asuntojen ikkunoista näkyy mahdollisimman paljon mäntymetsää. Pyykösjärvellä ihanteena oli ns. kompakti kaupunki -malli, joka ihannoi tiivistä ja modulaarista kaupunkipientaloasumista. Kun alueelta teki tonttivarauksen, sai Oulun kaupungilta käyttöönsä Pientalotyyppi HK 100/120 -piirustukset. Pulpettikattoisessa talotyypissä oli useita erikoisuuksia, kuten se, että kadunpuolen pääjulkisivun muodosti talon pääty sisäänkäynteineen. Suuri keittiö oli valaistu kattoikkunalla.

Simpsin kerrostaloalue (vas.) ja Niittyaron asuntokortteli (oik.) tarjoavat vaihtelevia arkkitehtonisia näkymiä.
Mikäli asemakaava sen suinkin mahdollisti, Harjun toimisto pyrki suunnittelemaan suojaisia pihapiirejä ja korttelipihoja rakennusten sijoittelun, muurien ja muurimaisesti käytettyjen piharakennusten avulla Esimerkiksi Pyykösjärven kaupunkitaloalueella tontin rajalle sijoitettu pientalo muodosti tiilimuurin naapuritalon pihalle.

Harjun toimisto etsi asuntosuunnittelun uutta suuntaa osallistumalla Pohjois-Suomen ensimmäisille asuntomessuille, jotka järjestettiin vuonna 1976 Niittyarossa. Sinne valmistui omaleimainen luhti- ja rivitalokortteli, As. Oy Niittyapila. Julkisivuverhous on syvän punaista vaakalaudoitusta ja betonirouhepintaa. Rakennusten jäsentely ja sijoittelu on monimuotoista ja tarjoaa vaihtelevia arkkitehtonisia näkymiä. Varsinainen arkkitehtisuunnittelun uusi vapaus koitti kuitenkin vasta 1980-luvulla, kun rakennusten teollinen tuotanto joutui voimakkaan kritiikin kohteeksi Oulussa. Ns. Oulun koulu vaati, että rakennusten pitää olla  monimuotoisia, humaaneja ja yksilöllisiä. Talouden nousukausi mahdollisti käytännössä tällaisen uudenlaisen arkkitehtuurin toteuttamisen. Vuonna 1983 suunniteltu keskustan palvelukeskus oli Harjun toimiston uuden aikakauden avaus. Se oli jyhkeä ja monimuotoinen tiililinna, kuten saman vuosikymmenen aikana valmistunut Oulun oikeus- ja poliisitalo ja 1990-luvulla valmistunut Tuirankartano. Asuntosuunnittelun puolella edustava esimerkki toimiston myöhäiskauden tyylistä on punatiilellä ja valkoisella profiilipellillä verhottu kerrostaloryhmä Simpsintien eteläpuolella.

Harjun toimiston töitä
----------------------

Näiden teosluetteloiden tarkoitus ei ole olla kattava listaus Harjun toimiston kaikista aikaansaannoksista. Listaukseen on valittu vain ne kohteet, joilla on todettu olevan rakennustaiteellista tai historiallista merkitystä tai jotka edustavat erityisen hyvin Harjun toimiston työtä eri vaiheissaan.

### Töitä Oulussa

* Oulun Puhelin, Torikatu 18 – 1970–1971
* Järvi-Kioski, Puolivälinkangas – 1972
* Oulun uimahalli, Raksila – 1974, laaj. 1987–1988
* POHTO Campus, Hietasaari – 1974, laaj. 1992–1995
* Nallikarin kahvila-ravintola (Nallikarin rantapaviljonki), Hietasaari – 1975, laaj. 1983
* Rajakylän koulu – 1978
* Keskustan palvelukeskus, Nummikatu 24 – 1983
* Ouluhalli, Raksila – 1985–1986
* Oulun oikeus- ja poliisitalo, Raksila – 1988 (purku 2023)
* Johteenpooki, Hietasaari – 1991
* Tuirankartano (nyk. Tuiran hyvinvointikeskus) – 1998

### Asuinkohteita

* As. Oy Itäkangastie 8 ja As. Oy Kaarretie 13, Tuira – 1965–1967
* Pientalo Liisanmäki, Heikkilänkangas – 1966–1968
* As. Oy Haulitien rivitalot, Kaukovainio – 1967
* Pientalotyyppi HK 100/120m², Pyykösjärvi – 1969
* Suvela-Ylikartanon paritalo, Vasankangas – 1969
* Lomamaja Harju, Santonen, Hailuoto – 1969–1971
* Kaukovainion kerrostalot, Kaukovainio – 1971–1973
* Koskenniskan kerrostalot, Myllytulli – 1971–1974
* Lehtoranta 12, Lehtoranta – 1973
* Pientalo Harju, Pyykösjärvi – 1973
* Värtönrannan rivitalo – 1973
* Valurin kerrostalot, Värttö – 1973–1974
* As. Oy Rajamenninkäinen ja As. Oy Metsämenninkäinen, Puolivälinkangas – 1975 ja 1980
* Linnanmaan ylioppilaskylä – 1975–1981
* As. Oy Niittyapila, Niittyaro – 1976
* Simpsintien kerrostalot, Simpsi – 1986–1988

### Töitä muualla

* Oulaisten kirjasto – 1969
* Hotelli Kajanus, Kajaani – 1986
* Kuopio-halli – 1992
* Koivu ja Tähti -kulttuurikeskus, Muhos – 1997

### Kuvagalleria

* Nallikarin ravintolassa on sinipunainen väritys ulkona ja sisällä.Nallikarin ravintolassa on sinipunainen väritys ulkona ja sisällä.
* Nallikarin ravintolan sisätilojen väritystä ja maisemaikkunoita.Nallikarin ravintolan sisätilojen väritystä ja maisemaikkunoita.
* Oulun uimahallin vähäeleistä tiiliarkkitehtuuria.Oulun uimahallin vähäeleistä tiiliarkkitehtuuria.
* Yksityiskohta Oulun uimahallin pääjulkisivusta.Yksityiskohta Oulun uimahallin pääjulkisivusta.
* Linnanmaan Ylioppilaskylässä tornitalot ovat valkoisia ja lamellitalot värikkäitä.Linnanmaan Ylioppilaskylässä tornitalot ovat valkoisia ja lamellitalot värikkäitä.
* Keskustan palvelukeskuksen pääsisäänkäynti leikittelee geometrisilla muodoilla.Keskustan palvelukeskuksen pääsisäänkäynti leikittelee geometrisilla muodoilla.
* Keskustan palvelukeskus on jyhkeä tiililinna.Keskustan palvelukeskus on jyhkeä tiililinna.
* Oulun entisen oikeustalon juhlava pääsisäänkäynti.Oulun entisen oikeustalon juhlava pääsisäänkäynti.
* Oulun entinen poliisitalo, julkisivu Kajaanintielle päin.Oulun entinen poliisitalo, julkisivu Kajaanintielle päin.
* Johteenpooki-veneilykeskuksen leikkisää modernismia.Johteenpooki-veneilykeskuksen leikkisää modernismia.
* Tuiran kerrostalotyypissä on koko rakennuksen levyinen autosuoja.Tuiran kerrostalotyypissä on koko rakennuksen levyinen autosuoja.
* Tuiran kerrostalotyypin päädyssä on palikkamainen betonistruktuuri.Tuiran kerrostalotyypin päädyssä on palikkamainen betonistruktuuri.
* Tuiran kerrostalotyypin pohjakerros on verhottu ruskeilla lecatiilillä ja vihreillä pystypaneeleilla.Tuiran kerrostalotyypin pohjakerros on verhottu ruskeilla lecatiilillä ja vihreillä pystypaneeleilla.
* Valurin kerrostalotyypin erikoisuus on teräsrunkoinen, värillisellä levyllä verhottu parveketorni.Valurin kerrostalotyypin erikoisuus on teräsrunkoinen, värillisellä levyllä verhottu parveketorni.
* Koskenniskan kerrostalotyypin neliön (99 m²) pohjapiirros.Koskenniskan kerrostalotyypin neliön (99 m²) pohjapiirros.

Tunnustukset
------------

* Suomen Leijonan ritarikunnan I luokan ritarimerkki 1992 (Suomen Arkkitehtiliitto SAFA:n ehdotuksesta)

Lähteet
-------

* 1973, Pientalo Harju, Oulu. Arkkitehtiuutiset. www.safa.fi. Suomen Arkkitehtiliitto SAFA. Luettu 5.12.2015.
* Ahonen, Raimo & Pesonen, Jussi et al.: *Lukkaroinen arkkitehdit: Ensimmäiset 40 vuotta.* Lukkaroinen Arkkitehdit Oy, 2020. ISBN 978-952-94-2886-1.
* Alatarvas, Mikko: *Linnanmaan PSOASin opiskelija-asuntoloiden rakennushistoriaselvitys, tornitalot.* Oulun ammattikorkeakoulu, 2020. Teoksen verkkoversio.
* *Arvokkaita alueita Oulussa 2015. Keskeinen kaupunkialue.* Yhdyskunta- ja ympäristöpalvelut, Oulun kaupunki, 2015. Teoksen verkkoversio.
* Asemakaavan muutos 5.11.2021 (Kirkkokatu 48 ja Torikatu 49). Yhdyskunta- ja ympäristöpalvelut, Oulun kaupunki, 2021.
* Eksymä, Susanna: *Oulun Pik­ku-Mos­ko­vas­sa varttui 70- ja 80-lu­vul­la vii­si­kym­men­päi­nen lap­si­lau­ma – "Var­tuim­me poik­keuk­sel­li­sen yh­tei­söl­li­ses­sä il­ma­pii­ris­sä".* Kaleva, 19.11.2021. Viitattu 13.6.2023.
* Ervasti, Antti: *Tyh­jyyt­tään am­mot­ta­va oikeus- ja po­lii­si­ta­lo alkaa kadota ka­tu­ku­vas­ta ke­sä­kuus­sa – Ra­ta-au­kiol­la si­jait­se­va talo hy­lät­tiin si­sä­il­ma­on­gel­mien vuoksi.* Kaleva, 10.5.2023.
* *Espoonlahden uimahalli. RHS 2020.* Arkkitehtitoimisto Okulus, 2020. Teoksen verkkoversio.
* Hakala, Tanja: *Asuntonäyttöön ihan vitsillä! Tiilitalo vuodelta 1975 lumosi arkkitehti Paula Kourin: "Tämä on perheemme loppuelämän koti".* Meillä kotona, 14.10.2019. Viitattu 21.4.2023.
* Harju, Jukka & Harju, Pekka: *Liikunnanopettajasta tuli palkittu arkkitehti.* Kaleva, 25.10.2015.
* Harju, Risto: *Suunnittelija pohjoisessa.* Arkkitehti, 3/1972, s. 20.
* Hytönen, Yki & Seppänen, Matti: *Tehdään elementeistä: Suomalaisen betonielementtirakentamisen historia.* Betonitieto Oy, 2009. Teoksen verkkoversio.
* *Kaukovainio - Metsälähiön moderni rakennusperintö, Rakennuskannan ja viheralueiden inventointi 2010-11.* Oulun kaupungin rakennussuojelutyöryhmä. Oulun kaupunkisuunnittelu, 2011. Teoksen verkkoversio.
* Kaukovainion kerrostalot. Arkkitehti, 3/1972, s. 59.
* Kilponen, Anna: *Betonin karua estetiikkaa. Arkkitehtuurimuseon 1960-luvun suomalaista arkkitehtuuria esittelevä näyttely vierailee Oulussa.* Kaleva, 27.1.2017.
* *Klubitalon rakennushistoriaselvitys.* Arkkitehtitoimisto Jorma Teppo Oy. Oulun Suomalainen klubi & Oulun kaupunki, 2006. Teoksen verkkoversio.
* Kosunen, Reetta: *Kajaanin kulttuurirastit – Moodle-kurssi matkailunopiskelijoille.* Kajaanin ammattikorkeakoulu, 2012. Teoksen verkkoversio.
* Koskenniskan kerrostalotyyppi: As Oy Koskenkuohu, As Oy Koskenlaulu, As Oy Koskenlasku, As Oy Koskenparras, As Oy Koskenpauhu, Myllytulli, 1971-1973. Rakennuspiirustukset. Arkkitehtitoimisto Risto Harju Ky. Oulun kaupungin rakennusvalvonta.
* *Kunnan- ja kauppalantalot. Kunnan- ja kauppalantaloista järjestetyt arkkitehtuurikilpailut.* Arkkitehtuurimuseo. Viitattu 9.5.2023.
* Kunnas, Jouko: *Kau­pun­ki­pien­ta­lo­ja kau­pun­gin lai­dal­la. As Oy Oulun Villa Vanamo, Huurrekuja 2, Oulu. YIT Rakennus Oy, Arkkitehtitoimisto Risto Harju.* Kaleva, 22.12.2003. Viitattu 19.4.2023.
* Kunnas, Jouko: *Pikku-Moskovassa asutaan tilavasti. As Oy Koskenniska, Myllytulli, Oulu. Arkkitehtitoimisto Risto Harju Oy. 1972.* Kaleva, 17.8.2003. Viitattu 28.4.2023.
* Kunnas, Jouko: *Päi­väl­lä ala­ker­ras­sa, yöllä ylä­ker­ras­sa. Asunto Oy Oulun Villa Viola, Huurrekuja 1, Talvikangas. YIT Rakennus Oy, Arkkitehtitoimisto Harju Oy.* Kaleva, 14.4.2006. Viitattu 9.5.2023.
* Kunnas, Jouko: *Siipipeilintien harmaavarpunen. YIT-Rakennus Oy, Arkkitehtitoimisto Harju Oy: Asunto Oy Oulun Joutsenpeili, Siipipeilintie 12, Kaakkuri, Oulu.* Kaleva, 4.8.2002. Viitattu 9.5.2023.
* Kuokkanen, Petteri: *Kuopio-hallin yläpohjan ja seinärakenteiden rakennusfysikaalinen tarkastelu ja korjausvaihtoehdot.* Savonia ammattikorkeakoulu, 2011. Teoksen verkkoversio.
* Kuopio-halli. Arkkitehtuuriopas – Savo. Suomen Arkkitehtiliitto SAFA. Viitattu 14.4.2023.
* Kuopio-halli liikuntahalli. *rakennusfakta.fi.* Viitattu 8.1.2024.
* Lauri, Jarkko: *Hiirosharjun historia kertoo Kaukovainion tarinaa.* Kiinteistöliitto Pohjois-Suomen Jäsenlehti 1/2023, s. 26-27.
* Lauri, Jarkko: *Onnellisten ihmisten arkkitehti Risto Harju.* Hallaus, 2014. Viitattu 17.4.2023.
* Lauri, Jarkko: *Poliisi- ja oikeustalon suojelu on tärkeää, koska tällä hetkellä 1960–90-lukujen rakennuskantaa revitään alas suruttomasti ilman kokonaisharkintaa.* Kaleva, 9.3.2018. Viitattu 13.6.2023.
* Lauri, Jarkko: *Sininen talo harjulla: As. Oy Hiirosharjun rakennushistoriaa ja varhaisia vaiheita vv. 1971–1991*. As. Oy Hiirosharju, 2022. ISBN 978–952-94-6299-5. Teoksen verkkoversio.
* Moilanen, Nina: *Kortepohjan asuma-alue: Inventointiraportti 2021.* Keski-Suomen museo, 2021. Teoksen verkkoversio.
* Mäkiniemi, Kaisa: *Pohjois-Pohjanmaan kirkonkylien muuttuva kulttuuriympäristö: Pohjoispohjalaiset kirkonkylät muutosten kuvaajina. Rantsila, Kärsämäki, Tyrnävä ja Haapavesi.* Oulun yliopisto, 2012. ISBN 978-951-42-9792-2. Teoksen verkkoversio.
* *NCC Puolimatka: Vuosikertomus 1998.* NCC Puolimatka Oy. Teoksen verkkoversio.
* Ouluhalli, A-puoli (kupoli). *ouka.fi.* Viitattu 8.1.2024.
* *Ouluhallin peruskorjauksen ja laajennuksen hankeselvitys.* Oulun kaupunki, 2017. Teoksen verkkoversio.
* *Oulun koulun kohteet – Inventointi Oulun koulun* *arkkitehtuurin kohteista Oulussa 2020.* Oulun kaupungin kulttuuriympäristötyöryhmä. Yhdyskunta- ja ympäristöpalvelut, Oulun kaupunki, 2020. Teoksen verkkoversio.
* *Oulun Osuuspankki: Rakennushistoriaselvitys.* Arkkitehtitoimisto Laatio. Oulun kaupunki, 2020. Teoksen verkkoversio.
* Oulun Puhelin Oy:n toimitalo. Arkkitehti, 3/1972, s. 56.
* *Oulun uimahalli, Oulu, Raksila: Rakennuksen ominaispiirteiden selvitys.* Arkkitehtitoimisto Jorma Teppo Oy, 2019. Teoksen verkkoversio.
* Oulun uimahalli. Arkkitehti, 8/1975, s. 18-24.
* Pientalotyyppi HK 100/120. Arkkitehti, 3/1972, s. 58.
* Pohjamo, Ulla: *Esikaupunki moniäänisenä kulttuuriperintönä – Oulun Hietasaari.* Jyväskylän yliopisto, 2014. Teoksen verkkoversio.
* *Pohjois-Pohjanmaan rakennettu kulttuuriympäristö 2015 – Hailuoto.* Pohjois-Pohjanmaan liitto, 2015. Teoksen verkkoversio.
* *Pohjois-Pohjanmaan rakennettu kulttuuriympäristö 2015 – Oulu*. Pohjois-Pohjanmaan liitto, 2015. Teoksen verkkoversio.
* Pohjola, Tuija & Lindén Suvi: *Rak­si­lan ui­ma­hal­lin kä­vi­jä­mää­rät ovat Suomen toi­sek­si kor­keim­mat – ui­ma­hal­li on monille meistä mie­lui­sin si­sä­lii­kun­ta­paik­ka.* Kaleva, 26.6.2022. Viitattu 28.4.2023.
* *POHTO täyttää tasavuosia: Tietoa on jalostettu osaamiseksi jo 50 vuoden ajan.* pohto.fi. 20.10.2022. Viitattu 24.5.2023.
* *Prosenttitaide Oulussa. Prosenttitaidegalleria.* Kuivasrannan päiväkoti, Myllyojan terveysasema, Oulun kaupunginarkisto, Värtön ala-aste ja päiväkoti. Oulun taidemuseo, Oulun kaupunki. prosenttitaide.ouka.fi. Viitattu 3.5.2023.
* *Puolivälinkangas. Rakennuskannan ja viheralueiden inventointi 2012.* Oulun kaupungin rakennussuojelutyöryhmä 2012.Yhdyskunta- ja ympäristöpalvelut, Oulun kaupunki, 2012. Teoksen verkkoversio.
* Raksilan urheiluhalli, Oulu, 1985. Rakennuspiirustukset. Arkkitehtitoimisto Risto Harju Ky. Oulun kaupungin rakennusvalvonta.
* Rintala, Mirja: *Raksilan maamerkkiä laajennetaan 20 miljoonalla – julkisivu hyödyntää pohjoisen perhosen muotoja.* Ilta-Sanomat, 3.10.2018. Viitattu 28.4.2023.
* Risto Harju Ky voitti Knuutilanrannan arkkitehtikilpailun. Liitto, 20.5.1982, s. 6.
* Salonen, Kari & Keronen, Asko & Lod, Timo: *Puuhallin suunnittelu. Esisuunnittelu ja arkkitehtoniset valinnat.* Puuinfo oy, 2009. Teoksen verkkoversio.
* Seppälä, Pekka: *Kertopuupalkkien betoniliitos arinarakenteisessa kupolissa.* Diplomityö. Oulun yliopisto, 1985.
* Simpsintien kerrostalot. As Oy Simpsintie 3, As Oy Koskela, Kiint. Oy Oulun Sivakka/Koskela, Simpsi, 1986-1988. Rakennuspiirustukset. Arkkitehtitoimisto Risto Harju Ky/Arkkitehtitoimisto Harju & Co. Oulun kaupungin rakennusvalvonta.
* Sisustusarkkitehtitoimisto Ervasti Ky: Referenssikohteita. Teoksen verkkoversio. (Arkistoitu – Internet Archive) Viitattu 24.5.2023.
* Takala, Timo: *Arkkitehdit kaupunkisuunnittelijoina Pohjois-Suomessa 1965-2015.* Arkkitehtiasema Oy, 2016. Teoksen verkkoversio.
* Tuiran kerrostalotyyppi. As Oy Itäkangastie 8 ja As Oy Kaarretie 13, Tuira, 1965-1966. Rakennuspiirustukset. Arkkitehtuuritoimisto Harju Karjalainen Salo. Oulun kaupungin rakennusvalvonta.
* Valurin kerrostalot: As Oy Valurinkulma, As Oy Valurinlehto, As Oy Valurinmetsä, As Oy Valurinpuisto, Värttö, 1973-1974. Rakennuspiirustukset. Arkkitehtitoimisto Risto Harju Ky. Oulun kaupungin rakennusvalvonta.
* Vanhusten palvelukeskus, Nummikatu 24, 1983. Rakennuspiirustukset. Arkkitehtitoimisto Risto Harju Ky. Oulun kaupungin rakennusvalvonta.
* Väliaho, Tuomo: *Espoolaislähiön kerros­taloista levisi 1980-luvulla hedo­nistinen sauna­ilmiö.* Helsingin Sanomat, 10.11.2022. Viitattu 29.5.2023.

### Viitteet

1. 1 2 3 4 5 6 7 8 9 10 11 12 13 14 15 16  Kuolleet, Arkkitehti oli mukana urheilutoiminnassa, Helsingin Sanomat 9.12.2015 s. B 15, Artikkelin verkkoversio
2. 1 2  Pohjois-Pohjanmaan rakennettu kulttuuriympäristö 2015 – Hailuoto, s. 67
3. 1 2  Lauri 2022, s. 37
4. 1 2 3  Lauri 2014
5. 1 2 3  Arkkitehtuuriopas – Savo, viitattu 14.4.2023
6. ↑  Lauri 2022, s. 11–13, 25, 35–38
7. ↑  Pohjois-Pohjanmaan rakennettu kulttuuriympäristö 2015 – Oulu, s. 200, 205, 214, 240–242, 448, 451–452, 479, 481–482, 486, 500, 559, 639
8. ↑  Lauri 2022, s. 26, 37
9. ↑  Oulun Osuuspankki: Rakennushistoriaselvitys, s. 21.
10. ↑  Klubitalon rakennushistoriaselvitys, s. 54
11. ↑  Mäkiniemi 2012, s. 208
12. ↑  Liitto, 20.5.1982, s. 6.
13. ↑  Pohjois-Pohjanmaan rakennettu kulttuuriympäristö 2015 – Oulu, s. 479–482
14. 1 2 3  Harju J. & Harju P. 2015
15. 1 2  Tuiran kerrostalotyyppi. Rakennuspiirustukset 1965-1966
16. 1 2 3 4  Arkkitehti 3/1972
17. ↑  Pohjois-Pohjanmaan rakennettu kulttuuriympäristö 2015 – Oulu, s. 200, 639
18. 1 2  Oulaisten kaupunginkirjasto *hakemisto.kirjastot.fi*. Viitattu 17.4.2023.
19. 1 2  Pohjois-Pohjanmaan rakennettu kulttuuriympäristö 2015 – Oulu, s. 205
20. ↑  Kunnan- ja kauppalantalot, viitattu 9.5.2023.
21. ↑  Alatarvas 2020, s. 34
22. ↑  Heikki Taskinen *Arkkitehtuurimuseo*. Viitattu 19.4.2023.
23. 1 2 3  Arkkitehti 3/1972
24. ↑  Ahonen & Pesonen 2020, s. 11
25. 1 2  *Puolivälinkangas. Rakennuskannan ja viheralueiden inventointi 2012*, s. 59
26. 1 2  Arkkitehtitoimisto Harju Oy | Yritys- ja taloustiedot *Kauppalehti*. Viitattu 19.4.2023.
27. 1 2 3  Simpsintien kerrostalot. Rakennuspiirustukset 1986-1988
28. ↑  Kunnas 2003a
29. ↑  Prosenttitaide Oulussa, viitattu 3.5.2023.
30. ↑  Kunnas 2006
31. ↑  Pyhännän kunnankirjasto. *hakemisto.kirjastot.fi.* Viitattu 20.6.2023.
32. ↑  Vieremän kunnankirjasto. *hakemisto.kirjastot.fi*. Viitattu 14.12.2023.
33. ↑  Lauri 2022, s. 25
34. ↑  Lauri 2022, s. 37, 42-43
35. ↑  Pohjois-Pohjanmaan rakennettu kulttuuriympäristö 2015 – Oulu, s. 451-452, 559
36. ↑  Hakala 2019
37. 1 2 3  Kilponen 2017
38. ↑  Lauri 2022, s. 27, 31
39. ↑  *Kaukovainio - Metsälähiön moderni rakennusperintö, Rakennuskannan ja viheralueiden inventointi 2010-11*, s. 66
40. ↑  Alatarvas 2020, s. 30, 143
41. ↑  Asemakaavan muutos (Kirkkokatu 48 ja Torikatu 49) 2021, s. 10-11
42. ↑  Oulun uimahalli, Oulu, Raksila: Rakennuksen ominaispiirteiden selvitys 2019, s. 15-16, 44
43. ↑  Lauri 2022, s. 13, 27, 30
44. ↑  Pohjois-Pohjanmaan rakennettu kulttuuriympäristö 2015 – Oulu, s. 452, 557
45. ↑  Moilanen 2021, s. 24
46. ↑  Moilanen 2021, s. 26
47. 1 2 3  Pohjois-Pohjanmaan rakennettu kulttuuriympäristö 2015 – Oulu, s. 559
48. ↑  Pohjamo 2014, s. 155
49. ↑  Alatarvas 2020, s. 30, 36
50. ↑  Moilanen 2021, s. 32
51. ↑  Lauri 2022, s. 30-33, 42-43
52. 1 2  Pohjois-Pohjanmaan rakennettu kulttuuriympäristö 2015 – Oulu, s. 214
53. 1 2 3  Koskenniskan kerrostalotyyppi. Rakennuspiirustukset 1971-1973
54. 1 2  Valurin kerrostalot. Rakennuspiirustukset 1973-1974
55. 1 2 3  *Oulun koulun kohteet – Inventointi Oulun koulun arkkitehtuurin kohteista Oulussa 2020,* s. 14-17, 42
56. 1 2 3  NCC Puolimatka: Vuosikertomus 1998, s. 15
57. ↑  Lauri 2022, s. 33
58. ↑  *Ouluhallin peruskorjauksen ja laajennuksen hankeselvitys* 2017, s. 21
59. 1 2  *Arvokkaita alueita Oulussa 2015. Keskeinen kaupunkialue,* s. 40
60. 1 2 3 4  Kunnas 2003b
61. ↑  Kunnas 2002
62. ↑  Oulun uimahalli, Oulu, Raksila: Rakennuksen ominaispiirteiden selvitys 2019, s. 15
63. ↑  Arkkitehti 8/1975
64. ↑  Espoonlahden uimahalli. RHS 2020, s. 39
65. ↑  Oulun uimahalli, Oulu, Raksila: Rakennuksen ominaispiirteiden selvitys 2019, s. 7
66. ↑  Pohjola & Lindén 2022
67. 1 2 3  Raksilan urheiluhalli. Rakennuspiirustukset 1985
68. ↑  Seppälä 1985, s. 3-5
69. ↑  Salonen, Keronen & Lod 2009, s. 44
70. 1 2  *Ouluhallin peruskorjauksen ja laajennuksen hankeselvitys* 2017, s. 3
71. ↑  Rintala 2018
72. ↑  Kuopio-halli liikuntahalli. *rakennusfakta.fi.* Viitattu 8.1.2024.
73. ↑  Ouluhalli, A-puoli (kupoli). *ouka.fi.* Viitattu 8.1.2024.
74. ↑  Kuokkanen 2011, s. 8
75. 1 2  Kosunen 2012, s. 28
76. ↑  *POHTO täyttää tasavuosia.* Viitattu 24.5.2023.
77. ↑  Alatarvas 2020, s. 36
78. ↑  Pohjois-Pohjanmaan rakennettu kulttuuriympäristö 2015 – Oulu, s. 214, 451, 486
79. 1 2  Pohjois-Pohjanmaan rakennettu kulttuuriympäristö 2015 – Oulu, s. 200, 205, 214, 240–242, 448, 451–452, 486, 500, 639
80. ↑  Takala 2016, s. 6
81. 1 2  Lauri 2022, s. 37-38
82. ↑  Pohjois-Pohjanmaan rakennettu kulttuuriympäristö 2015 – Oulu, s. 448, 557, 639
83. ↑  Pohjois-Pohjanmaan rakennettu kulttuuriympäristö 2015 – Oulu, s. 205
84. ↑  Hytönen & Seppänen 2009, s. 47-49
85. ↑  Takala 2016, s. 10
86. ↑  Alatarvas 2020, s. 30, 34-35, 144
87. ↑  Harju 1972
88. ↑  Alatarvas 2020, s. 35-36
89. 1 2  *Puolivälinkangas. Rakennuskannan ja viheralueiden inventointi 2012*, s. 39, 54
90. 1 2  1973, Pientalo Harju, Oulu. (Luettu 5.12.2015.) *Arkkitehtiuutiset*, -.  Suomen Arkkitehtiliitto SAFA.
91. ↑  Pohjois-Pohjanmaan rakennettu kulttuuriympäristö 2015 – Oulu, s. 452
92. ↑  Alatarvas 2020, s. 35
93. ↑  Lauri 2022, s. 12
94. 1 2  Pohjois-Pohjanmaan rakennettu kulttuuriympäristö 2015 – Oulu, s. 639
95. ↑  Pohjois-Pohjanmaan rakennettu kulttuuriympäristö 2015 – Oulu, s. 452, 557, 639
96. ↑  Lauri 2022, s. 11
97. 1 2  Lauri 2022, s. 11-14
98. 1 2 3  Lauri 2023
99. ↑  Väliaho 2022
100. 1 2 3  Takala 2016, s. 11-12
101. ↑  Pohjois-Pohjanmaan rakennettu kulttuuriympäristö 2015 – Oulu, s. 200, 214
102. 1 2  Takala 2016, s. 11
103. ↑  Lauri 2022, s. 4-6
104. ↑  Pohjois-Pohjanmaan rakennettu kulttuuriympäristö 2015 – Oulu, s. 205, 214, 452
105. ↑  Pohjois-Pohjanmaan rakennettu kulttuuriympäristö 2015 – Oulu, s. 240-242
106. ↑  Lauri 2018
107. ↑  Oulun uimahalli, Oulu, Raksila: Rakennuksen ominaispiirteiden selvitys 2019, s. 4
108. ↑  Sisustusarkkitehtitoimisto Ervasti Ky, viitattu 24.5.2023.
109. ↑  Vanhusten palvelukeskus. Rakennuspiirustukset 1983
110. ↑  Ervasti 2023
111. ↑  Pohjois-Pohjanmaan rakennettu kulttuuriympäristö 2015 – Oulu, s. 639
112. ↑  Pohjois-Pohjanmaan rakennettu kulttuuriympäristö 2015 – Oulu, s. 557
113. ↑  Pohjois-Pohjanmaan rakennettu kulttuuriympäristö 2015 – Oulu, s. 448
114. ↑  Lauri 2022, s. 9–10
115. ↑  Eksymä 2021
116. ↑  Pohjois-Pohjanmaan rakennettu kulttuuriympäristö 2015 – Oulu, s. 486
117. ↑  Pohjois-Pohjanmaan rakennettu kulttuuriympäristö 2015 – Oulu, s. 500
118. ↑  Alatarvas 2020
119. ↑  Pohjois-Pohjanmaan rakennettu kulttuuriympäristö 2015 – Oulu, s. 242
120. ↑  Koivu ja Tähti -kulttuurikeskus *Muhoksen kunta*. Viitattu 14.4.2023.

Aiheesta muualla
----------------

* Kuvia tai muita tiedostoja aiheesta **Risto Harju** Wikimedia Commonsissa

* Liikunnanopettajasta tuli palkittu arkkitehti, muistokirjoitus *Kalevassa* 25.10.2015.
* Lauri, Jarkko: Sininen talo harjulla: As. Oy Hiirosharjun rakennushistoriaa ja varhaisia vaiheita vv. 1971–1991. ISBN 978–952-94-6299-5.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Taiteenala | 
* ULAN

 |

 |